CELEX: 62013TN0210
Language: el
Date: 2013-04-12 00:00:00
Title: Υπόθεση T-210/13: Προσφυγή της 12ης Απριλίου 2013 — Versalis κατά Επιτροπής

1.6.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 156/52
            
         Προσφυγή της 12ης Απριλίου 2013 — Versalis κατά Επιτροπής
   (Υπόθεση T-210/13)
   2013/C 156/98
   Γλώσσα διαδικασίας: η ιταλική
   
      Διάδικοι
   
   
      Προσφεύγουσα: Versalis SpA (San Donato Milanese, Ιταλία) (εκπρόσωποι: M. Siragusa, F. Moretti και L. Nascimbene, δικηγόροι)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει τις προσβαλλόμενες πράξεις και να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Η υπό κρίση διαφορά έχει ως αντικείμενο προσφυγή ακυρώσεως στρεφόμενη κατά της αποφάσεως της Ευρωπαϊκής Επιτροπής της 26ης Φεβρουαρίου 2013 [C(2013) 1200 τελικό] και της ανακοινώσεως αιτιάσεων [C(2013) 1199 τελικό], με τις οποίες η Επιτροπή κίνησε επισήμως τη διαδικασία AT. 40032 — BR/ESBR — Υποτροπή, για την τροποποίηση της αποφάσεως C(2006) 5700 τελικό, η οποία είχε εκδοθεί επί της υποθέσεως COMP/F.38.638 — Καουτσούκ από βουταδιένιο και καουτσούκ από στυρόλιο και βουταδιένιο που παράγεται με πολυμερισμό γαλακτώματος, στις 29 Νοεμβρίου 2006, και η οποία είχε ακυρωθεί και μεταρρυθμισθεί εν μέρει δυνάμει των αποφάσεων που εξέδωσε το Γενικό Δικαστήριο της Ευρωπαϊκής Ένωσης στις 13 Ιουλίου 2011 επί των υποθέσεων T-39/07, Eni κατά Επιτροπής, και T-59/07, Polimeri Europa κατά Επιτροπής.
   Με τον μόνο λόγο ακυρώσεως που προβάλλει προς στήριξη της προσφυγής της, η προσφεύγουσα διατείνεται ότι η Επιτροπή δεν διαθέτει την εξουσία να κινήσει εναντίον της εκ νέου τη διαδικασία επιβολής κυρώσεων, με σκοπό την έκδοση νέας αποφάσεως λόγω παραβάσεως. Ειδικότερα, η προσφεύγουσα διατείνεται ότι η Επιτροπή εξήντλησε την εξουσία της επιβολής κυρώσεων κατά της Versalis SpA, όσον αφορά τα πραγματικά περιστατικά που αποτέλεσαν το αντικείμενο της διαδικασίας COMP/F/38.638 — Καουτσούκ από βουταδιένιο και καουτσούκ από στυρόλιο και βουταδιένιο που παράγεται με πολυμερισμό γαλακτώματος, εκδίδοντας την από 29 Νοεμβρίου 2006 απόφασή της, η οποία έχει ακυρωθεί και μεταρρυθμισθεί εν μέρει δυνάμει των αποφάσεων που εξέδωσε το Γενικό Δικαστήριο στις 13 Ιουλίου 2011, επί των υποθέσεων T-39/07, Eni κατά Επιτροπής, και T-59/07, Polimeri Europa κατά Επιτροπής, και κατά των οποίων έχει ασκηθεί αίτηση αναιρέσεως ενώπιον του Δικαστηρίου. Κινώντας εκ νέου τη διαδικασία επιβολής κυρώσεων, η Επιτροπή σκοπεί να προβεί σε αναθεώρηση επί της ουσίας του σκεπτικού της από 29ης Νοεμβρίου 2006 αποφάσεώς της, δηλαδή να προβεί σε εκ νέου εκτίμηση των πραγματικών περιστατικών που προσάπτει στην προσφεύγουσα, μολονότι αυτά αποτέλεσαν ήδη το αντικείμενο εκτιμήσεως, το δε Γενικό Δικαστήριο έχει αποφανθεί επί αυτών κατά την άσκηση του επί της ουσίας δικαστικού ελέγχου του. Συνεπώς, η κίνηση εκ νέου της διαδικασίας λόγω παραβάσεως, αντιβαίνει προδήλως, λόγω του σκοπού και των αποτελεσμάτων της, στην αρχή ne bis idem, στην αρχή της ασφάλειας δικαίου, στην αρχή της δικαιολογημένης εμπιστοσύνης και στην αρχή της αποτελεσματικής δικαστικής προστασίας.